b'\n_START_ARTICLE_\nNatalio provincija\n_START_PARAGRAPH_\nNatalis \xe2\x80\x93 nuo 1910 m. Piet\xc5\xb3 Afrikos S\xc4\x85jungos, 1961\xe2\x80\x931994 m. Piet\xc5\xb3 Afrikos Respublikos provincija prie Indijos vandenyno. Plotas 87 000 km\xc2\xb2, 3 mln. gyventoj\xc5\xb3 (1960 m.). Centras \xe2\x80\x93 Pitermaricburgas.\n_START_SECTION_\nIstorija\n_START_PARAGRAPH_\nPortugal\xc5\xb3 keliautojas Vasko da Gama, plaukdamas i\xc5\xa1 Portugalijos \xc4\xaf Indij\xc4\x85 1497 m. gruod\xc5\xbeio 25 d., per Kal\xc4\x97das pasiek\xc4\x97 \xc5\xbeem\xc4\x99, kuri\xc4\x85 pavadino Nataliu (portug. Natal \xe2\x80\x93 Kal\xc4\x97dos). 1824 m. \xc4\xafkurta europie\xc4\x8di\xc5\xb3 pirkli\xc5\xb3 kolonijos gyvenviet\xc4\x97 Port-Natalis (dab. Durbanas). Natalio teritorijoje apie 50 met\xc5\xb3 vyko b\xc5\xabr\xc5\xb3, vietos gyventoj\xc5\xb3 zul\xc5\xb3 ir \xc4\xafsigal\xc4\x97ti Natalyje siekusi\xc5\xb3 brit\xc5\xb3 susir\xc4\x97mimai. XIX a. ketvirtame de\xc5\xa1imtmetyje Natalio teritorijos \xc5\xa1iaurin\xc4\x97 dalis priklaus\xc4\x97 Zul\xc5\xb3 karalystei. 1837 m. b\xc5\xabrai \xc4\xafveik\xc4\x97 zulus ir atimtose i\xc5\xa1 j\xc5\xb3 \xc5\xbeem\xc4\x97se \xc4\xafk\xc5\xabr\xc4\x97 Natalio respublik\xc4\x85. 1843 m. j\xc4\x85 kontroliuoti prad\xc4\x97jo ir prie Kapo kolonijos prisijung\xc4\x97 britai. Ilgainiui Natalis \xc4\xafgijo savaranki\xc5\xa1kos kolonijos status\xc4\x85._NEWLINE_1893 m. Natalio kolonijai suteikta savivalda. Per 1899\xe2\x80\x931902 m. B\xc5\xabr\xc5\xb3 kar\xc4\x85 Natal\xc4\xaf trumpam u\xc5\xbevald\xc4\x97 b\xc5\xabr\xc5\xb3 kariuomen\xc4\x97, bet 1902 m. britai kolonijoje v\xc4\x97l atk\xc5\xabr\xc4\x97 savo vald\xc5\xbei\xc4\x85. 1910 m. Natalis inkorporuotas \xc4\xaf Did\xc5\xbeiosios Britanijos dominij\xc4\x85 Piet\xc5\xb3 Afrikos S\xc4\x85jung\xc4\x85, teritorijai suteiktas provincijos statusas. XX a. devintame \xe2\x80\x93 de\xc5\xa1imtame de\xc5\xa1imtme\xc4\x8diais vykstant Afrikos nacionalinio kongreso ir Inkatos laisv\xc4\x97s partijos \xc5\xa1alinink\xc5\xb3 ginkluotiems susir\xc4\x97mimams natalyje \xc5\xbeuvo apie 10 000 \xc5\xbemoni\xc5\xb3. 1994 m. \xc5\xbelugus apartheidui Natalis tapo viena i\xc5\xa1 9 Piet\xc5\xb3 Afrikos Respublikos provincij\xc5\xb3 \xe2\x80\x93 Kvazulu-Natalis.'